《梁都运斗南新居落成》
明代·张本

购材燕市中，作室何翘翘。老手为拮据，百日不敢骄。

室成仅容膝，勃溪益无聊。云胡写予怀，惟是风雨宵。

先生名大夫，黼衣华四朝。枫堂接桂室，燕处俱逍遥。

新筑诚琐兮，贫饮称一瓢。居之不自陋，无乃壮志消。

孰知君子心，一念恒万朝。滔滔宁我盈，凛凛不我凋。

处乐及处约，所以长嚣嚣。里社来落成，贱子亦见招。

槃餐无兼味，至乐等闻韶。我独何人斯，永惟德音昭。

日居及月诸，维此心摇摇。

作者简介：（1367—1431）明山东东阿人，字致中。洪武中以国子生为江都知县。燕王兵至扬州，迎降，升知府。累进刑部侍郎。宣德初为南京兵部尚书。廉介有执持，时号穷张。尚刻少恕，录汉王高煦党，胁从者多不免。